Sola SV

Interpellasjon: Gjennomgang av BPA-ordningen

I nåværende tjenestebeskrivelse av BPA på Sola kommunes nettsider er ikke **likestilling** eller **frigjøring** nevnt med et eneste ord. Setningen *«Tjenesten gis fortrinnsvis i personens eget hjem»* i Solas tjenestebeskrivelse oppleves som stikk i strid med intensjonen om BPA, og i konsesjonen som nylig ble utlyst stilles det dessuten urimelige krav til rapportering.

Kommunene i Norge tolker lovverket, rundskrivet og intensjonen med BPA forskjellig, noe som resulterer i svært varierende praksis av tilbudet. Resultatet er at innbyggere som har rett på og ønsker en BPA, er prisgitt at kommunen de bor i har forstått regjeringens formål med lovgivningen og Helseministerens formuleringer i rundskrivet.

En undersøkelse om BPA fra 2017 er urovekkende lesing. 36% av de spurte får ikke tilstrekkelig assistansetimer til å dekke sitt behov. 30% må nedprioritere grunnleggende behov som tannpuss og dusjing. Hele 70% må nedprioritere sosialt liv og fritid. Og tristest er det at dette gjelder 100% av de under 18 år. De yngste blir forvist til et liv i isolasjon og utestengelse.

I Harstad kommune får ikke barn BPA, fordi kommunen mener at barn ikke har rett på det. I nabokommunen vår Sandnes mener de at BPA ikke er et likestillingsverktøy for barn og unge under 18 år, og at det utelukkende er en avlastningsordning for foreldrene. I Asker kommune fjerner de BPA-ordningen til innbyggerne sine når det måtte passe og plasserer dem heller på sykehjem, selv om det ikke er noen endring i innbyggerens behov eller ønsker. Levanger kommune avslår BPA til tross for at innbyggere har døgnkontinuerlig hjelpebehov og de lager helt egne regler om krav til kurs i Arbeidsmiljøloven for å drifte ordningen. «Anbefaler deg å bli hjemme med barnet ditt, slik de fleste andre mødre til funksjonshemmede barn gjør» er beskjeden fra Kristiansand kommune, mens i Nittedal omtales ordningen som luksuriøs. I Gjerstad må 19 år gamle Hannah Lunden velge mellom skolegang og sosialt liv på dagtid, eller hjelp til å forflytte seg og tisse på natta. En innbygger i Bergen fikk beskjed om at han ikke måtte tro at han kunne søke om flere timer BPA, bare for å ha selskapsdamer til å underholde han.

I Bergen kommune har de på bakgrunn av dette nylig vedtatt å se på hvordan BPA praktiseres og brukes. SV vil at vi gjør det samme i vår kommune.

Det er ingen grunn til å tro at det er annerledes i Sola. Disse skrekkeksemplene trenger ikke nødvendigvis å være gjeldende for vår praksis, men selve rettighetsfestingen av BPA er fortsatt nokså ny (2015) – og det vil alltid være forbedringspotensiale.

**Sola SV fremmer følgende forslag:**

Kommunestyret ber kommunedirektøren foreta en full gjennomgang av hvordan Sola kommune forvalter BPA-ordningen, med mål om å sikre at ordningen fungerer etter intensjonen og benyttes som det frigjørings- og likestillingsverktøyet den er ment å være for innbyggere med funksjonsnedsettelser.

Setningen om at tjenesten fortrinnsvis gis i eget hjem må sees nærmere på. Sola kommunestyre må sikre at innbyggere med BPA ikke hindres i å oppholde seg utenfor hjemmet eller utenfor kommunen. Personer med funksjonsnedsettelser som trenger assistanse, skal også kunne delta på fritidsaktiviteter som f.eks. kino i nabokommunene, ta arbeid som krever pendling, dra på hyttetur, på utveksling i studietiden, idrettsarrangementer i andre deler av landet og på ferieturer utenfor landets grenser.

Kommunedirektøren bes om å komme tilbake til kommunestyret med redegjørelse i en egen sak, samt legge en plan for hvilke tiltak som kan iverksettes for å forbedre BPA-tilbudet i Sola kommune, og som sørger for at tjenestemottakernes privatliv ivaretas. Kommunedirektøren oppfordres til å invitere interesseorganisasjoner for både funksjonshemmede barn og voksne i dette arbeidet.

Gjennomgangen skal inneholde en vurdering av hvordan Sola kommune kan praktisere BPA-ordningen slik at alle innbyggere med funksjonsnedsettelser som ønsker og har rett på BPA får oppfylt sin lovfestede menneskerett til å delta i samfunnet – også innbyggere med behov for såkalt helsehjelp.

Gjennomgangen skal se på om barn og unge med funksjonshemming får muligheten til å delta på fritidsaktiviteter og være sosiale på lik linje med jevnaldrende, samt sikres muligheten til å leve et trygt og godt liv sammen med sin familie til tross for eventuelle helseutfordringer. Gjennomgangen skal også inneholde en vurdering av hvordan studenter gis en likestilt mulighet til å gjennomføre sin skolegang og valgte utdanning uavhengig av hvor studiestedet er, og hvordan en utvidelse av retten til BPA etter fylte 67 år kan bidra til at eldre også kan opprettholde et aktivt, fritt og selvstendig liv.